CELEX: 32013R1003
Language: et
Date: 2013-07-12 00:00:00
Title: Komisjoni delegeeritud määrus (EL) nr 1003/2013, 12. juuli 2013 , millega täiendatakse Euroopa Parlamendi ja nõukogu määrust (EL) nr 648/2012 seoses Euroopa Väärtpaberiturujärelevalve poolt kauplemisteabehoidlatelt võetavate tasudega  EMPs kohaldatav tekst

19.10.2013   
            
            
               ET
            
            
               Euroopa Liidu Teataja
            
            
               L 279/4
            
         KOMISJONI DELEGEERITUD MÄÄRUS (EL) nr 1003/2013,
   12. juuli 2013,
   millega täiendatakse Euroopa Parlamendi ja nõukogu määrust (EL) nr 648/2012 seoses Euroopa Väärtpaberiturujärelevalve poolt kauplemisteabehoidlatelt võetavate tasudega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta, (1) eriti selle artikli 72 lõiget 3,
   ning arvestades järgmist:
   
               (1)
            
            
               Euroopa Parlamendi ja nõukogu 24. novembri 2010. aasta määruse (EL) nr 1095/2010 (millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ) (2) artiklis 62 on sätestatud, et Euroopa Väärtpaberiturujärelevalve (ESMA) tulu koosneb lisaks riiklike ametiasutuste osamaksetele ja ELi toetusele ka ELi õigusaktides sätestatud juhtudel ESMA-le makstavatest tasudest.
            
         
               (2)
            
            
               Liidus asutatud kauplemisteabehoidlatelt tuleks võtta registreerimistasu, et kajastada ESMA kulutusi seoses registreerimistaotluse töötlemisega. Taotluse hindamisega seotud kulud on suuremad, kui kauplemisteabehoidla kavatseb tegeleda vähemalt kolme tuletisinstrumentide liigiga või osutada kõrvalteenuseid. Seepärast tuleks registreerimistasu arvutamisel lähtuda neist kahest objektiivsest kriteeriumist.
            
         
               (3)
            
            
               Kõrvalteenuste ja andmete esitamise teenuste osutamisel rohkem kui kolme tuletisinstrumentide liigi puhul on eeldatavalt ka otsene mõju kauplemisteabehoidla tulevasele käibele. Seepärast tuleks registreerimistasude võtmiseks jagada kauplemisteabehoidlad eeldatava kogukäibe alusel kolme eri kategooriasse (suur, keskmine ja väike eeldatav kogukäive), mille suhtes tuleks kohaldada eri registreerimistasusid sõltuvalt sellest, kas nad kavatsevad osutada kõrvalteenuseid ja/või andmete esitamise teenuseid rohkem kui kolme tuletisinstrumentide liigi puhul.
            
         
               (4)
            
            
               Kui kauplemisteabehoidla hakkab pärast registreerimist osutama kõrvalteenuseid või hakkab tegutsema rohkemas kui kolmes tuletisinstrumentide liigis ning seega kuulub eeldatava kogukäibe alusel ülemisse kategooriasse, peaks kauplemisteabehoidla tasuma algselt tasutud registreerimistasu ja selle registreerimistasu vahe, mis vastab uuele eeldatava kogukäibe kategooriale, kuhu ta kuulub.
            
         
               (5)
            
            
               Alusetute taotluste esitamise vältimiseks ei tuleks registreerimistasusid tagastada juhul, kui taotleja võtab oma taotluse registreerimisprotsessi ajal tagasi, ega ka siis, kui registreerimisest keeldutakse.
            
         
               (6)
            
            
               Selleks et tagada ESMA eelarve tõhus kasutamine ning samal ajal leevendada liikmesriikide ja liidu finantskoormust, on vaja tagada, et kauplemisteabehoidlad hüvitavad vähemalt kõik nende järelevalvega seotud kulud. Tasud tuleks kehtestada tasemel, millega kauplemisteabehoidlatega seotud tegevuse puhul välditakse olulist puudujäägi või ülejäägi kogunemist. Kui oluline puudujääk või ülejääk selles valdkonnas muutub korduvaks, peaks komisjon kohandama tasude ja lõivude suurust.
            
         
               (7)
            
            
               Õiglaste ja selgete tasude kehtestamise tagamiseks, mis samal ajal kajastaksid iga järelevalve all oleva üksusega seotud tegelikku halduskoormust, tuleks järelevalvetasu arvutamisel aluseks võtta kauplemisteabehoidla põhitegevustest saadud käive. Kauplemisteabehoidlatelt võetavad järelevalvetasud peaksid olema proportsionaalsed asjaomase kauplemisteabehoidla tegevusega võrreldes kõigi registreeritud ja järelevalve all olevate kauplemisteabehoidlate kogu tegevusega asjaomasel majandusaastal. Siiski, arvestades, et kauplemisteabehoidlate järelevalvega kaasnevad teatavad püsivad halduskulud, tuleks kehtestada järelevalve miinimumtasu.
            
         
               (8)
            
            
               Kuna kauplemisteabehoidla tegevuse kohta on tema registreerimise aastal olemas ainult piiratud andmed, tuleks esmane aastane järelevalvetasu arvutada registreerimistasu ning järelevalvealase töö alusel, mida ESMA teeb asjaomasel aastal seoses kõnealuse kauplemisteabehoidlaga.
            
         
               (9)
            
            
               Kauplemisteabehoidlad on suhteliselt uued üksused, kes osutavad uusi reguleeritud finantsteenuseid, ning seepärast ei ole nende käibe kohta veel usaldusväärset näitajat. Sellest olenemata tuleks kauplemisteabehoidlate käibe prognoosimiseks võtta arvesse mitut näitajat, eelkõige kauplemisteabehoidlate peamist finantstulu, mis saadakse tuletisinstrumentide kohta andmete kesksest kogumisest ja säilitamisest, jättes arvesse võtmata mis tahes tulu, mis saadakse kõrvalteenustest, iga perioodi puhul teatatud tehingute arvu ning iga perioodi lõpu seisuga avatud positsioonide arvu. Kauplemisteabehoidla esimesel tegevusaastal peaks järelevalvetasu vastama järelevalvealasele tööle, mida ESMA on teinud seoses asjaomase kauplemisteabehoidlaga alates registreerimise kuupäevast kuni aasta lõpuni, võttes aluseks eeldatava kogukäibe põhjal kindlaks määratud registreerimistasud.
            
         
               (10)
            
            
               2013. aastal registreeritud kauplemisteabehoidlad ei hakka osutama andmete esitamise teenuseid enne 2013. aasta lõppu ning nende tegevus 2013. aastal on tõenäoliselt peaaegu olematu. Seepärast tuleks nende aastane järelevalvetasu 2014. aasta puhul arvutada nende 2014. aasta esimese poolaasta arvesse võetava käibe alusel.
            
         
               (11)
            
            
               Võttes arvesse kauplemisteabehoidlate tegevusharu uudsust ja võimalikke tulevasi suundumisi, tuleks kauplemisteabehoidlate käibe arvutamise meetod vajaduse korral läbi vaadata. Komisjon peaks hindama käibe arvutamiseks käesolevas määruses sätestatud metoodika asjakohasust nelja aasta jooksul alates käesoleva määruse jõustumisest.
            
         
               (12)
            
            
               Tuleks kehtestada eeskirjad nendelt kolmanda riigi kauplemisteabehoidlatelt võetavate tasude kohta, kes taotlevad liidus tunnustamist vastavalt määruse (EL) nr 648/2012 asjakohastele sätetele, et katta tunnustamise ja iga-aastase järelevalvega seotud halduskulud. Selle puhul põhinevad ESMA kulud kulutustel, mis on vajalikud selliste kolmanda riigi kauplemisteabehoidlate tunnustamiseks vastavalt kõnealuse määruse artikli 77 lõikele 2, koostöökorra kehtestamiseks vastavalt kõnealuse määruse artikli 75 lõikele 3 nende kolmandate riikide pädevate asutustega, kus taotluse esitanud kauplemisteabehoidla on registreeritud, ning tunnustatud kauplemisteabehoidlate üle järelevalve teostamiseks. Koostöökorra kehtestamisega seotud kulud jagatakse samast kolmandast riigist pärit tunnustatud kauplemisteabehoidlate vahel.
            
         
               (13)
            
            
               Tunnustatud kolmanda riigi kauplemisteabehoidlate puhul on ESMA järelevalveülesanded peamiselt seotud koostöökorra rakendamisega, sealhulgas andmete tulemusliku vahetamisega asjaomaste ametiasutuste vahel. Nende ülesannete täitmisega seotud kulud tuleks katta tunnustatud kauplemisteabehoidlatelt võetavate tasudega. Kuna need kulud on palju väiksemad kui kulud, mis ESMA-l tekivad seoses registreeritud kauplemisteabehoidlate otsese järelevalvega liidus, peaksid tunnustatud kauplemisteabehoidlate järelevalvetasud olema oluliselt väiksemad kui järelevalve miinimumtasu, mida võetakse ESMA otsese järelevalve alla kuuluvatelt registreeritud kauplemisteabehoidlatelt.
            
         
               (14)
            
            
               Arvestades võimalikke tulevasi suundumusi, on asjakohane, et vajaduse korral vaadatakse läbi ja ajakohastatakse nii arvesse võetava käibe arvutamise metoodika kui ka registreerimis-, tunnustamis- ja järelevalvetasude suurus.
            
         
               (15)
            
            
               Riiklikel pädevatel astutustel tekivad kulud, kui nad täidavad määruse (EL) nr 648/2012 kohaseid ülesandeid, eelkõige ülesandeid, mis on neile delegeeritud määruse (EL) nr 648/2012 artikli 74 kohaselt. Tasud, mida ESMA võtab kauplemisteabehoidlatelt, peaksid katma ka need kulud. Selleks et vältida olukorda, kus pädevad asutused kannavad kahju või teenivad kasumit delegeeritud ülesannete täitmise või ESMA abistamise tulemusena, peaks ESMA hüvitama üksnes tegelikud kulud, mis kõnealusel liikmesriigi pädeval asutusel on tekkinud.
            
         
               (16)
            
            
               Käesolev määrus peaks olema aluseks ESMA õigusele võtta kauplemisteabehoidlatelt tasu. Selleks et kohe hõlbustada tulemuslikku ja tõhusat järelevalve- ja jõustamistegevust, peaks käesolev määrus jõustuma kolmandal päeval pärast selle avaldamist,
            
         ON VASTU VÕTNUD KÄESOLEVA MÄÄRUSE:
   I   PEATÜKK
   
      ÜLDSÄTTED
   
   Artikkel 1
   Reguleerimisese
   Käesoleva määrusega kehtestatakse eeskirjad tasude kohta, mida Euroopa Väärtpaberiturujärelevalve (ESMA) võtab kauplemisteabehoidlatelt nende registreerimise, järelevalve ja tunnustamise eest.
   Artikkel 2
   Järelevalvekulude täielik hüvitamine
   Kauplemisteabehoidlatelt võetavad tasud katavad järgmist:
   
               a)
            
            
               kõik kulud, mis on seotud ESMA poolt kauplemisteabehoidlate registreerimise ja nende üle teostatava järelevalvega vastavalt määrusele (EL) nr 648/2012, sealhulgas kulud, mis tulenevad kauplemisteabehoidlate tunnustamisest;
            
         
               b)
            
            
               kõik kulud, mis tuleb hüvitada pädevatele asutustele, kes on täitnud määruse (EL) nr 648/2012 kohaseid ülesandeid, eelkõige ülesandeid, mis on neile delegeeritud määruse (EL) nr 648/2012 artikli 74 kohaselt.
            
         Artikkel 3
   Arvesse võetav käive
   1.   Kauplemisteabehoidla asjaomase majandusaasta (n) puhul arvesse võetava käibe leidmiseks liidetakse kolmandik igast järgmisest elemendist:
   
               a)
            
            
               kauplemisteabehoidla põhitegevusest (tuletisinstrumentide kohta kesksest andmete kogumisest ja säilitamisest) saadud tulu, nagu see on avaldatud eelneva aasta (n – 1) auditeeritud raamatupidamisaruandes, jagatuna kõigi registreeritud kauplemisteabehoidlate põhitegevusest (tuletisinstrumentide kohta kesksest andmete kogumisest ja säilitamisest) saadud kogutuludega eelneval aastal (n – 1);
            
         
               b)
            
            
               kauplemisteabehoidlale eelneval aastal (n – 1) teatatud tehingute arv, mis on jagatud kõikidele registreeritud kauplemishoidlatele eelneval aastal (n – 1) teatatud tehingute arvuga;
            
         
               c)
            
            
               eelneva aasta (n – 1) 31. detsembri seisuga registreeritud avatud positsioonide arv, mis on jagatud eelneva aasta (n – 1) 31. detsembri seisuga kõikides registreeritud kauplemishoidlates registreeritud avatud positsioonide arvuga.
            
         Esimeses lõigus osutatud arvesse võetav käive asjaomase kauplemisteabehoidla puhul (allolevas valemis „TRi”) arvutatakse järgmisel viisil:
   
      
   2.   Kui kauplemisteabehoidla tegutses ainult osa aastast (n – 1), hinnatakse arvesse võetavat käivet vastavalt lõikes 1 sätestatud valemile, ekstrapoleerides kogu aastale (n – 1) väärtused, mis on arvutatud kauplemisteabehoidla ning iga lõike 1 punktides a, b ja c osutatud elemendi jaoks nende kuude kohta, mil kauplemisteabehoidla aastal (n – 1) tegutses.
   Artikkel 4
   Tasude kohandamine
   1.   Kauplemisteabehoidlatelt võetavad tasud kehtestatakse sellisel tasemel, millega välditakse olulist puudujäägi või ülejäägi kogunemist.
   Korduva olulise ülejäägi või puudujäägi korral vaatab komisjon tasude suuruse läbi.
   2.   Kui kauplemisteabehoidlatelt aastal (n) võetavad tasud ei ole piisavad, et katta ESMA kõiki vajalikke kulusid seoses kauplemisteabehoidlate registreerimise, järelevalve ja tunnustamisega, suurendab ESMA aastal (n + 1) vajaliku summa võrra nende kauplemishoidlate järelevalvetasusid, kes olid registreeritud kogu aasta (n) jooksul ja on endiselt registreeritud aastal (n + 1).
   3.   Lõikega 2 hõlmatud puudujääkide puhul arvutatakse tasude kohandamine iga kauplemisteabehoidla jaoks proportsionaalselt tema arvesse võetava käibega aastal (n).
   II   PEATÜKK
   
      TASUD
   
   Artikkel 5
   Tasude liigid
   1.   Liidus asutatud kauplemisteabehoidlatelt, kes taotlevad registreerimist vastavalt määruse (EL) nr 648/2012 artikli 55 lõikele 1, võetakse järgmist liiki tasusid:
   
               a)
            
            
               registreerimistasud vastavalt artiklile 6;
            
         
               b)
            
            
               aastane järelevalvetasu vastavalt artiklile 7.
            
         2.   Kolmandates riikides asutatud kauplemisteabehoidlatelt, kes taotlevad tunnustamist vastavalt määruse (EL) nr 648/2012 artikli 77 lõikele 1, võetakse järgmist liiki tasusid:
   
               a)
            
            
               tunnustamistasud vastavalt artikli 8 lõikele 1;
            
         
               b)
            
            
               tunnustatud kauplemisteabehoidlate aastane järelevalvetasu vastavalt artikli 8 lõikele 2.
            
         Artikkel 6
   Registreerimistasu
   1.   Registreerimist taotleva kauplemisteabehoidla makstava registreerimistasu arvutamisel lähtutakse taotluse hindamiseks ja läbivaatamiseks vajalikust järelevalvealasest tööst ning lõigetes 2–6 sätestatud kauplemishoidja eeldatavast kogukäibest.
   2.   Registreerimistasu arvutamisel võetakse arvesse järgmisi tegevusi:
   
               a)
            
            
               kauplemisteabehoidla osutatavad kõrvalteenused, nagu kauplemise kinnitamine, kauplemise sobitamine, teenuste osutamine krediidisündmusega seoses, portfellide kinnitamise või portfellide tihendamise teenused;
            
         
               b)
            
            
               kauplemisteabehoidla osutatavad kauplemisteabehoidla teenused kolme või enama tuletisinstrumentide liigi puhul.
            
         3.   Lõike 2 kohaldamisel käsitatakse kauplemisteabehoidlat osutavat kõrvalteenuseid järgmistel juhtudel:
   
               a)
            
            
               kui ta osutab otseseid kõrvalteenuseid;
            
         
               b)
            
            
               kui kauplemisteabehoidlaga samasse konsolideerimisgruppi kuuluv üksus osutab kaudseid kõrvalteenuseid;
            
         
               c)
            
            
               kui kõrvalteenuseid osutab üksus, kellega kauplemisteabehoidla on sõlminud kauplemis- või kauplemisjärgsete teenuste või äriliinidega seoses lepingu koostöö tegemiseks teenuste osutamisel.
            
         4.   Kui kauplemisteabehoidla ei osale kummaski lõikes 2 osutatud tegevuses, käsitatakse asjaomase kauplemisteabehoidla eeldatavat kogukäivet väiksena ning ta maksab registreerimistasu 45 000 eurot.
   5.   Kui kauplemisteabehoidla osaleb ühes kahest lõikes 2 osutatud tegevusest, käsitatakse asjaomase kauplemisteabehoidla eeldatavat kogukäivet keskmisena ning ta maksab registreerimistasu 65 000 eurot.
   6.   Kui kauplemisteabehoidla osaleb mõlemas lõikes 2 sätestatud tegevuses, käsitatakse asjaomase kauplemisteabehoidla eeldatavat kogukäivet suurena ning ta maksab registreerimistasu 100 000 eurot.
   7.   Kui toimub oluline muutus teenuste osutamises, mille tulemusena kauplemisteabehoidla peaks tasuma lõigete 4, 5 ja 6 kohaselt kõrgemat registreerimistasu kui algselt tasutud registreerimistasu, tasub kauplemisteabehoidla algselt tasutud registreerimistasu ning sellest olulisest muutusest tuleneva kõrgema kohaldatava registreerimistasu vahe.
   Artikkel 7
   Registreeritud kauplemisteabehoidlate aastane järelevalvetasu
   1.   Registreeritud kauplemisteabehoidlalt võetakse aastast järelevalvetasu.
   2.   Kogu aastast järelevalvetasu asjaomase majandusaasta (n) eest arvutatakse järgmiselt:
   
               a)
            
            
               asjaomase majandusaasta (n) eest kogu aastase järelevalvetasu arvutamise aluseks on kauplemisteabehoidlate järelevalvega seotud kulude kalkulatsioon, mis on esitatud ESMA asjaomase aasta eelarves ning koostatud ja kinnitatud vastavalt määruse (EL) nr 1095/2010 artiklile 63;
            
         
               b)
            
            
               kogu aastast järelevalvetasu asjaomase majandusaasta (n) eest arvutatakse, lahutades punkti a kohasest kulude kalkulatsioonist järgmised elemendid:
               
                           i)
                        
                        
                           registreerimistasud, mis kõik kauplemisteabehoidlad on asjaomasel majandusaastal (n) vastavalt artiklile 6 tasunud, ning täiendavad registreerimistasud, mis juba registreeritud kauplemisteabehoidlad on tasunud asjaomasel aastal (n) juhul, kui toimub oluline muutus seoses nende registreerimisega, nagu on osutatud artikli 6 lõikes 7;
                        
                     
                           ii)
                        
                        
                           tunnustamistasud, mis kõik kolmandate riikide kauplemisteabehoidlad on asjaomasel majandusaastal (n) maksnud vastavalt artiklile 8;
                        
                     
                           iii)
                        
                        
                           esmane järelevalvetasu, mida kauplemisteabehoidlatel tuleb asjaomasel majandusaastal (n) vastavalt lõikele 4 maksta;
                        
                     
         
               c)
            
            
               registreeritud kauplemisteabehoidla maksab aastast järelevalvetasu, mille suurus saadakse, jagades punkti b kohaselt arvutatud kogu aastase järelevalvetasu kõigi aastal n – 1 registreeritud kauplemisteabehoidlate vahel vastavalt kauplemisteabehoidla arvesse võetava käibe suhtele kõigi registreeritud kauplemisteabehoidlate kogu arvesse võetavasse käibesse, mis arvutatakse artikli 3 lõike 1 kohaselt ning mida kohandatakse vastavalt artikli 4 lõigetele 2 ja 3.
            
         3.   Mingil juhul ei tohi kauplemisteabehoidla makstav aastane järelevalvetasu olla vähem kui 30 000 eurot.
   4.   Erandina lõigetest 2 ja 3 tasub registreeritud kauplemisteabehoidla registreerimise aastal esmase järelevalvetasu, mis on võrdne järgmistest väiksemaga:
   
               a)
            
            
               artikli 6 kohaselt tasumisele kuuluv registreerimistasu;
            
         
               b)
            
            
               artikli 6 kohaselt tasumisele kuuluv registreerimistasu, mis on korrutatud kauplemisteabehoidla registreerimise kuupäevast kuni aasta lõpuni jäävate tööpäevade arvu ja 60 tööpäeva vahelise suhtega.
            
         Arvutus tehakse järgmisel viisil:
   
      
   
      
   Artikkel 8
   Tasu kolmanda riigi kauplemisteabehoidlate tunnustamise eest
   1.   Tunnustamist taotlev kauplemisteabehoidla maksab taotluse esitamise tasu, mis arvutatakse järgmiste elementide summana:
   
               a)
            
            
               20 000 eurot;
            
         
               b)
            
            
               summa, mis tuleneb 35 000 euro jagamisest nende samast kolmandast riigist pärit kauplemisteabehoidlate koguarvuga, keda ESMA on kas tunnustanud või kes on taotlenud tunnustamist, kuid keda ei ole veel tunnustatud.
            
         2.   Määruse (EL) nr 648/2012 artikli 77 lõike 1 kohaselt tunnustatud kauplemisteabehoidla maksab aastast järelevalvetasu 5 000 eurot.
   III   PEATÜKK
   
      MAKSE- JA HÜVITAMISTINGIMUSED
   
   Artikkel 9
   Tasude maksmise üldine kord
   1.   Kõik tasud makstakse eurodes. Tasud makstakse vastavalt artiklites 10, 11 ja 12 sätestatule.
   2.   Mis tahes hilinenud maksetega kaasneb päevane karistusmakse, mis on 0,1 % maksmisele kuuluvast summast.
   Artikkel 10
   Registreerimistasude maksmine
   1.   Artiklis 6 osutatud registreerimistasu makstakse tervikuna ajal, mil kauplemisteabehoidla esitab registreerimistaotluse.
   2.   Registreerimistasusid ei tagastata, kui kauplemisteabehoidla võtab oma registreerimistaotluse tagasi enne, kui ESMA võtab vastu põhjendatud otsuse ta registreerida või keelduda registreerimisest, või kui registreerimisest keeldutakse.
   Artikkel 11
   Aastaste järelevalvetasude maksmine
   1.   Artiklis 7 osutatud aastast järelevalvetasu asjaomase majandusaasta eest makstakse kahe osamaksena.
   Esimese osamakse tähtaeg on asjaomase aasta 28. veebruar ning see on kaks kolmandikku aastase järelevalvetasu kalkulatsioonist. Kui selleks ajaks ei ole artikli 3 kohaselt arvutatud arvesse võetav käive veel kättesaadav, võetakse käibe arvutamisel aluseks viimane artikli 3 kohane arvesse võetav käive, mis on kättesaadav.
   Teise osamakse tähtaeg on 31. august. Teise osamakse summa on artikli 7 alusel arvutatud aastane järelevalvetasu, mida on vähendatud esimese osamakse võrra.
   2.   ESMA saadab kauplemisteabehoidlatele arved osamaksete kohta hiljemalt 30 päeva enne asjaomast maksekuupäeva.
   Artikkel 12
   Tunnustamistasude maksmine
   1.   Artikli 8 lõikes 1 osutatud tunnustamistasud makstakse tervikuna ajal, mil kauplemisteabehoidla esitab tunnustamistaotluse. Neid tasusid ei tagastata.
   2.   Iga kord, kui esitatakse uus kolmanda riigi kauplemisteabehoidla tunnustamise taotlus, arvutab ESMA artikli 8 lõike 1 punktis b osutatud summa uuesti.
   ESMA tagastab sama kolmanda riigi juba tunnustatud kauplemisteabehoidlatele võrdselt artikli 8 lõike 1 punkti b kohaselt võetud summa ja uuesti arvutamise tulemusena saadud summa vahe. Vahe tagastatakse kas otsese maksena või vähendades järgmisel aastal võetavaid tasusid.
   3.   Tunnustatud kauplemisteabehoidla aastase järelevalvetasu maksmise tähtaeg on igal majandusaastal veebruari lõpp. ESMA saadab tunnustatud kauplemisteabehoidlale makse kohta arve vähemalt 30 päeva enne kõnealust kuupäeva.
   Artikkel 13
   Kulutuste hüvitamine pädevatele asutustele
   1.   Kauplemisteabehoidlatelt võtab tasu nende registreerimise, järelevalve ja tunnustamise eest ainult ESMA.
   2.   ESMA hüvitab pädevatele asutustele tegelikud kulud, mis on tekkinud seoses määruse (EL) nr 648/2012 kohaste ülesannete, eelkõige määruse (EL) nr 648/2012 artikli 74 kohaselt neile delegeeritud ülesannete täitmisega.
   IV   PEATÜKK
   
      ÜLEMINEKU- JA LÕPPSÄTTED
   
   Artikkel 14
   Tasud 2013. aastal
   1.   Kauplemisteabehoidlad, kes taotlevad registreerimist 2013. aastal, maksavad artiklis 6 osutatud kogu registreerimistasu 30 päeva pärast käesoleva määruse jõustumist või registreerimistaotluse esitamise kuupäeval, olenevalt sellest, kumb neist on hilisem.
   2.   2013. aastal registreeritud kauplemisteabehoidlad maksavad 2013. aasta eest artikli 7 lõike 4 kohaselt arvutatud kogu esmase aastase järelevalvetasu 60 päeva pärast käesoleva määruse jõustumist või 30 päeva pärast registreerimisotsuse vastuvõtmist, olenevalt sellest, kumb neist on hilisem.
   3.   Kolmanda riigi kauplemisteabehoidlad, kes taotlevad tunnustamist 2013. aastal, maksavad artikli 8 lõikes 1 osutatud kogu tunnustamistasu 30 päeva pärast käesoleva määruse jõustumist või taotluse esitamise kuupäeval, olenevalt sellest, kumb neist on hilisem.
   4.   2013. aastal tunnustatud kolmanda riigi kauplemisteabehoidlad maksavad 2013. aasta eest artikli 8 lõike 3 kohaselt arvutatud kogu aastase järelevalvetasu 60 päeva pärast käesoleva määruse jõustumist või 30 päeva pärast tunnustamisotsuse vastuvõtmist, olenevalt sellest, kumb neist on hilisem.
   Artikkel 15
   2013. aasta registreeritud kauplemisteabehoidlate aastane järelevalvetasu 2014. aasta eest
   1.   2013. aastal registreeritud kauplemisteabehoidlatelt võetakse 2014. aasta eest aastast järelevalvetasu, mis on arvutatud vastavalt artiklile 7, võttes aluseks nende arvesse võetava käibe ajavahemikul 1. jaanuarist 2014 kuni 30. juunini 2014, nagu on sätestatud käesoleva artikli lõikes 2.
   2.   2013. aastal registreeritud kauplemisteabehoidlate järelevalvetasude arvutamisel 2014. aasta eest vastavalt artiklile 7 liidetakse kauplemisteabehoidla arvesse võetava käibe leidmiseks kolmandik igast järgmisest elemendist:
   
               a)
            
            
               kauplemisteabehoidla põhitegevusest (tuletisinstrumentide kohta kesksest andmete kogumisest ja säilitamisest) ajavahemikul 1. jaanuarist 2014 kuni 30. juunini 2014 saadud tulud, jagatuna kõigi registreeritud kauplemisteabehoidlate põhitegevusest (tuletisinstrumentide kohta kesksest andmete kogumisest ja säilitamisest) ajavahemikul 1. jaanuarist 2014 kuni 30. juunini 2014 saadud kogutuluga;
            
         
               b)
            
            
               kauplemisteabehoidlale ajavahemikul 1. jaanuarist 2014 kuni 30. juunini 2014 teatatud tehingute arv, mis on jagatud kõikidele registreeritud kauplemishoidlatele ajavahemikul 1. jaanuarist 2014 kuni 30. juunini 2014 teatatud tehingute arvuga;
            
         
               c)
            
            
               30. juuni 2014. aasta seisuga registreeritud avatud positsioonide arv, mis on jagatud 30. juuni 2014. aasta seisuga kõikides registreeritud kauplemishoidlates registreeritud avatud positsioonide arvuga.
            
         3.   2013. aastal registreeritud kauplemisteabehoidlate 2014. aasta järelevalvetasu makstakse kahe osamaksena.
   Esimese osamakse tähtaeg on 28. veebruar 2014 ning see vastab registreerimistasule, mille kauplemisteabehoidla maksis 2013. aastal vastavalt artiklile 6.
   Teise osamakse tähtaeg on 31. august. Teise osamakse summa on lõigete 1 ja 2 alusel arvutatud aastane järelevalvetasu, mida on vähendatud esimese osamakse võrra.
   Kui kauplemisteabehoidla makstud esimene osamakse on suurem kui lõigete 1 ja 2 kohaselt arvutatud aastane järelevalvetasu, tagastab ESMA kauplemisteabehoidlale esimese osamaksega makstud summa ning lõigete 1 ja 2 kohaselt arvutatud aastase järelevalvetasu vahe.
   4.   ESMA saadab 2013. aastal registreeritud kauplemisteabehoidlatele arved 2014. aasta eest makstava aastase järelevalvetasu osamaksete kohta vähemalt 30 päeva enne maksekuupäeva.
   5.   Kui 2014. aasta auditeeritud raamatupidamisaruanded muutuvad kättesaadavaks, teavitavad 2013. aastal registreeritud kauplemisteabehoidlad ESMAt lõike 2 punktis a, b või c osutatud ning lõike 2 kohase arvesse võetava käibe arvutamiseks kasutatud näitajates toimunud mis tahes muutusest, mis tuleneb lõplike andmete ja arvutamiseks kasutatud esialgsete andmete erinevusest.
   Kauplemisteabehoidlad tasuvad erinevuse 2014. aasta eest tegelikult makstud aastase järelevalvetasu ja lõike 2 punktis a, b või c osutatud ning lõike 2 kohase arvesse võetava käibe arvutamiseks kasutatud näitajates toimunud mis tahes muutusest tulenevalt 2014. aasta eest maksmisele kuuluva aastase järelevalvetasu vahel.
   ESMA saadab vähemalt 30 päeva enne asjaomast maksekuupäeva arve mis tahes täiendava makse kohta, mis kauplemisteabehoidlal tuleb teha tulenevalt lõike 2 punktides a, b või c osutatud ning lõike 2 kohase arvesse võetava käibe arvutamiseks kasutatud näitajates toimunud mis tahes muutusest.
   Artikkel 16
   Jõustumine
   Käesolev määrus jõustub kolmandal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 12. juuli 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 201, 27.7.2012, lk 1.
   
      (2)  ELT L 331, 15.12.2010, lk 84.